En mand efterlyses i en sag om grov vold begået mod en kunde i Rema 1000 på Amager

Onsdag 6. november blev personalet i Rema 1000 på Øresundsvej på Amager opmærksomme på en mand, der var i færd med at stjæle.

Da de konfronterede manden, reagerede han først truende, men forlod herefter butikken. Kort tid efter vendte han tilbage med en murerhammer og gik målrettet hen mod en kasseekspedient med hammeren i hånden.

Flere kunder stillede sig i vejen for manden, så medarbejderen kunne flygte, og det fik gerningsmanden til i stedet at slå en af kunderne med hammeren.

Københavns Politi oplyser til Ekstra Bladet, at den forurettede kunde var en 52-årig mand, som blev ramt i hovedet og fik en dyb flænge i panden. Herefter stak gerningsmanden af.

Københavns Politi efterlyser nu manden med billeder fra videoovervågningen. Han befandt sig i butikken i tidsrummet 17.04-17.15. Han beskrives som:

- Mand på 45-50 år

- Mindst 190 cm høj og almindelig af bygning med lys hud og grålige skægstubbe

- Han var iført grøn camouflagefarvet kasket, mørk trøje med lynlås over en rød/blå-ternet skjorte, sorte arbejdsbukser med hvide pletter og mørke sko.

Hvis man har oplysninger i sagen, kan politiet kontaktes på telefon 114.